SKRIFTLIG FORESPØRGSEL E-0048/02

af Jens Okking (EDD) til Kommissionen

(24. januar 2002)

Om: Biomedical Primate Research Centre (BPRC)

Jeg har modtaget flere henvendelser fra borgere i Danmark, der udtrykker bekymring over det EU-støttede nederlandske primatcenter Biomedical Primate Research Centre (BPRC).

På centret sidder 1 500 primater under rystende, uværdige forhold. Mange af aberne sidder helt isoleret i stålbure uden mulighed for at udvise naturlig adfærd og under forhold, man aldrig ville byde en abe i en zoologisk have.

Jeg vil derfor gerne spørge, om Kommissionen kender til forholdene på centret, og om den kan forklare den omstændighed, at man fra EU-side med den ene hånd giver penge til ECVAM (Det Europæiske Center for Validering af Alternative Metoder (til dyreforsøg)), og med den anden støtter driften af et stort forsøgscenter?

Svar afgivet på Kommissionens vegne af Philippe Busquin

(4. marts 2002)

Biomedical Primate Research Centre (BPRC) i Rijswijk, Nederlandene, deltager i en række treårige forskningsprojekter som led i det femte rammeprogram for forskning og teknologisk udvikling (1998-2002). Projekterne dækker forskning inden for udvikling af vacciner og lægemidler mod human immundefekt virus (HIV), tuberkulose, malaria og hepatitis C. Til denne forskning er det nødvendigt at anvende dyr med et immunsystem, der svarer til menneskets. Uheldigvis findes der aktuelt ingen realistiske alternativer med en lige så stor prædiktiv værdi som ikke-humane primater.

Kommissionen er helt på det rene med, at anvendelsen af primater til forskning, i særdeleshed store aber, er et følsomt emne, som vækker bekymring hos borgerne. Kommissionen gør derfor alt, for at anvendelsen af dyr til forskning reduceres, erstattes eller gøres så skånsom som muligt (de såkaldte 3 R'er replacement, reduction og refinement).

For det første hedder det i bilaget til Parlamentets og Rådets afgørelse 182/1999/EF af 22. december 1998 om Fællesskabets femte rammeprogram for forskning, teknologisk udvikling og demonstrationsaktiviteter (1998 til 2002)(1), i Programmet for Livskvalitet, at dyreeksperimentel forskning skal begrænses og så vidt muligt erstattes med in vitro-metoder eller andre alternative metoder. Alle ansøgere, og altså også Biomedical Primate Research Centre (BPRC), er forpligtet til at beskrive, hvad de gør for at opfylde princippet med de 3 R'er (replacement, reduction og refinement) og beskytte dyrenes velfærd.

For det andet er der som led i Programmet for Livskvalitet systematisk gennemført en etisk undersøgelse af forslag, der berører følsomme emner, som f.eks. anvendelsen af primater. Den etiske undersøgelse sikrer bl.a., at al forskning, der involverer brug af dyr, gennemføres i overensstemmelse med Rådets direktiv 86/609/EØF af 24. november 1986 om indbyrdes tilnærmelse af medlemsstaternes love og administrative bestemmelser om beskyttelse af dyr, der anvendes til forsøg og andre videnskabelige formål(2). Endvidere skal deltagerne i forskningsprojekter indhente godkendelse fra de relevante nationale godkendelsesmyndigheder, inden de påbegynder deres forskningsaktiviteter. Biomedical Primate Research Centre (BPRC), der ligger i EU, men som er uafhængigt af Fællesskabet, har kontraktligt forpligtet sig til at opfylde alle relevante retlige og etiske krav i denne sammenhæng. I juli 2001 bekræftede BPRC over for Kommissionen, at det havde indhentet tilladelse hos myndighederne til at gennemføre biomedicinsk forskning med primater. Det har også meddelt, at det har foretaget en række forbedringer af forholdene, f.eks. opførelse af udendørs anlæg, som forbedrer forholdene for makakaberne. BPRC arbejder endvidere med planer om nye anlæg til chimpanserne.

For det tredje yder Kommissionen for tiden støtte til mere end 20 forskningsprojekter for udvikling af in vitro-metoder til erstatning af dyreforsøg. Kommissionen oprettede endvidere i 1991 Det Europæiske Center for Validering af Alternative Metoder (ECVAM). ECVAM's vigtigste opgave er at validere alternative metoder, bl.a. in vitro-metoder. Efter valideringen kan Kommissionen gøre de pågældende metoder tilgængelige, så de kan bruges til lovbestemte formål.

(1) EFT L 26 af 1.2.1999.

(2) EFT L 358 af 18.12.1986.